b'\n_START_ARTICLE_\nToksafeeni\n_START_SECTION_\nOminaisuudet\n_START_PARAGRAPH_\nToksafeeni koostuu v\xc3\xa4hint\xc3\xa4\xc3\xa4n 177 klooratusta bisyklisest\xc3\xa4 hiilivedyst\xc3\xa4 ja seoksen keskim\xc3\xa4\xc3\xa4r\xc3\xa4inen molekyylikaava on C\xe2\x82\x81\xe2\x82\x80H\xe2\x82\x81\xe2\x82\x80C\xe2\x82\x88. Yhdiste on osittain kiteist\xc3\xa4 ja osittain vahamaista kellert\xc3\xa4v\xc3\xa4\xc3\xa4 tai v\xc3\xa4rit\xc3\xb6nt\xc3\xa4 ainetta. Yhdiste on k\xc3\xa4yt\xc3\xa4nn\xc3\xb6llisesti katsoen veteen liukenematonta ja liukenee hyvin aromaattisiin hiilivetyihin ja hieman heikommin alifaattisiin hiilivetyihin. Toksafeeni on hyvin myrkyllist\xc3\xa4 hy\xc3\xb6nteisille. Vaikutukset ilmenev\xc3\xa4t hy\xc3\xb6nteisten sy\xc3\xb6dess\xc3\xa4 toksafeenilla k\xc3\xa4siteltyjen kasvien lehti\xc3\xa4, kosketusmyrkyllisyys on v\xc3\xa4h\xc3\xa4isemp\xc3\xa4\xc3\xa4. Toksafeeni on eritt\xc3\xa4in myrkyllist\xc3\xa4 kaloille, muille vesiel\xc3\xa4imille ja linnuille. Toksafeeni \xc3\xa4rsytt\xc3\xa4\xc3\xa4 ihoa, silmi\xc3\xa4 ja hengitysteit\xc3\xa4. Se voi olla keskushermostomyrkky ja aiheuttaa vapinaa ja lihaskramppeja. Toksafeeni on my\xc3\xb6s hyvin todenn\xc3\xa4k\xc3\xb6isesti karsinogeeninen aine.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nToksafeenia valmistettiin klooraamalla kamfeenia. Klooraus suoritettiin valokemiallisesti tetrakloorimetaaniliuoksessa. Toksafeeni tuli markkinoille 1940-luvulla. P\xc3\xa4\xc3\xa4asiallisesti sit\xc3\xa4 k\xc3\xa4ytettiin muiden kuin ravintokasvien esimerkiksi puuvillan viljelmill\xc3\xa4 hy\xc3\xb6nteismyrkkyn\xc3\xa4, mutta sit\xc3\xa4 on k\xc3\xa4ytetty my\xc3\xb6s tomaatti-, kaali-, salaatti, papu- ja hedelm\xc3\xa4viljelmill\xc3\xa4 hy\xc3\xb6nteismyrkkyn\xc3\xa4. Sit\xc3\xa4 on k\xc3\xa4ytetty my\xc3\xb6s kalojen tappamiseen ja v\xc3\xa4h\xc3\xa4isess\xc3\xa4 m\xc3\xa4\xc3\xa4rin jyrsij\xc3\xb6iden torjuntaan. Suurinta k\xc3\xa4ytt\xc3\xb6 oli 1960- ja 1970-luvuilla. Johtuen yhdisteen myrkyllisyydest\xc3\xa4 ihmisille ja ymp\xc3\xa4rist\xc3\xb6vaikutuksista toksafeenin k\xc3\xa4ytt\xc3\xb6 on nykyisin kielletty. Suomessa kielto tuli voimaan vuonna 1969 ja Yhdysvalloissa osittainen kielto astui voimaan vuonna 1983 ja t\xc3\xa4ydellinen kielto vuonna 1990. Maailmanlaajuisesti toksafeenin k\xc3\xa4ytt\xc3\xb6 kiellettiin vuonna 2001 Tukholman sopimuksella.'